**ELŐTERJESZTÉS**

**Körmend Város Önkormányzata Képviselő-testületének 2023. december 14-i ülésére**

**Tárgy:** Döntés folyékony hulladék elszállítása szolgáltatásról

Tisztelt Képviselő-testület!

Körmend Város Önkormányzata a 19/2019. (II.20.) önkormányzati határozata alapján *a nem közművel összegyűjtött háztartási szennyvíz begyűjtésére vonatkozó helyi közszolgáltatást* a VASI JA-SA Szolgáltató Kft-vel biztosítja Körmend településen. A közszolgáltatóval kötött szerződés hatálya 2024. február hó végén lejár, ezért a közszolgáltatás további ellátásáról döntés szükséges.

A *nem közművel összegyűjtött háztartási szennyvíz begyűjtésének célja* Körmend város földtani közegének, és a felszín alatti vizeinek védelme. Ennek érdekében valamennyi ingatlan tulajdonosa, használója köteles gondoskodni az ingatlanán keletkező és nem közművel összegyűjtött háztartási szennyvíz szakszerű, a környezetet nem veszélyeztető elhelyezéséről a közegészségügyi és környezetvédelmi szempontok figyelembevételével.

Körmend Város Önkormányzata a közigazgatási területén keletkező, és nem közművel összegyűjtött háztartási szennyvíz összegyűjtését, elszállítását és ártalommentes elhelyezését szervezett helyi közszolgáltatás útján biztosítja a város teljes közigazgatási területén.

Elhelyező telep: Körmend szennyvíztisztító telepen kialakított, a települési folyékony hulladék fogadását, ártalommentes elhelyezését lehetővé tevő műszaki létesítményekkel ellátott, hatósági engedéllyel rendelkező, Körmend Város Önkormányzata tulajdonát képező szennyvíztisztító telep (továbbiakban: telep). Üzemeltetője: a VASIVÍZ Zrt.

A szolgáltatást ellátó jogosultsággal rendelkező cégek száma Vas vármegyében korlátozott, a korábbi szerződéskötési időszakban árajánlatot adó cégek közül már nem mind működik. Négy céget kerestünk fel, ebből az egyik jelenleg a tevékenysége megszüntetését készíti elő, így ajánlatot már nem adott. További egy lehetséges vállalkozó a nyitva álló 1 hetes időszak alatt nem adott ajánlatot megkeresésünkre, míg a harmadik válaszlevelében tájékoztatta önkormányzatunkat, hogy kapacitás hiányában nem tudnak ajánlatot adni a feladat ellátására. Értékelhető árajánlatot csak a jelenlegi szolgáltató, a VASI Ja-Sa Szolgáltató Kft. adott. A most hatályos szerződésben a szolgáltatás díja 2.000,- Ft/m3 + Áfa, az árajánlat a következő időszakra: 3.500,- Ft/m3 + Áfa mértékű. A jelenlegi szolgáltató rendelkezik a tevékenység végzéséhez szükséges engedélyekkel.

Tekintettel arra, hogy a nem közművel összegyűjtött háztartási szennyvíz begyűjtésére vonatkozó helyi közszolgáltatásról az önkormányzatoknak rendeletet kell alkotni, amelyben többek között az ingatlantulajdonos által fizetendő szolgáltatási díjat is meg kell határozni, az erről szóló 4/2014. (II. 28.) önkormányzati rendeletet is módosítani szükséges. A rendelet módosítás kizárólag a szolgáltatási díj mértékét meghatározó melléklet módosítását tartalmazza. Tervezetét az előterjesztés mellékletében megismerheti a Képviselő-testület.

Fentiek alapján a tisztelt Képviselő–testület elé terjesztem a javaslatot, kérem, hogy döntésüket meghozni szíveskedjenek mind a szolgáltató kiválasztása, mind a rendelet módosítása tárgyában.

**Előzetes hatásvizsgálat a rendeletmódosításhoz:**

Társadalmi hatás: A módosításra kerülő rendelet csak azon ingatlanokat és azok tulajdonosait érinti, ahol nem került kiépítésre a közművesített szennyvízelvezetés. Ezen háztartások száma egyre kevesebb, így a rendeletmódosítás társadalmi hatása sem jelentős.

Gazdasági és költségvetési hatás: a rendelet megalkotásának gazdasági és költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei: A rendelet módosítását a szolgáltatási díj mértékének emelkedése indokolja.

A jogszabály alkalmazásához szükséges személyi, szervezeti, tárgyi és pénzügyi feltételek: A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

**HATÁROZATI JAVASLAT**

Körmend Város Önkormányzat Képviselő-testülete úgy dönt, hogy a közigazgatási területén keletkező, és nem közművel összegyűjtött háztartási szennyvíz összegyűjtését, elszállítását és ártalommentes elhelyezését szervezett helyi közszolgáltatás útján biztosítja továbbra is a város teljes közigazgatási területén. A helyi közszolgáltatás biztosítására az árajánlat alapján 1 éves időtartamra az Önkormányzat a VASI JA-SA Szolgáltató Kft-vel köt szerződést. A közszolgáltatás díja megegyezik a szolgáltató ajánlata szerinti 3.500,- Ft/m3 + Áfa összeggel.

Körmend, 2023. december 6.

**Bebes István**

**polgármester**

**Körmend Város Önkormányzata Képviselő-testülete …/2023. (XII. …..) önkormányzati rendelete**

**a nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló 4/2014. (II. 28.) önkormányzati rendelet módosításáról**

Körmend város Önkormányzatának Képviselő-testülete az Alaptörvény 32. cikk (1) bekezdés a) pontjában, valamint Magyarország helyi önkormányzatiról szóló 2011. évi CLXXXIX. törvény 13.§ (1) bekezdés 5., 11. és 19. pontjában meghatározott feladatkörében eljárva, a vízgazdálkodásról szóló 1995. évi LVII. törvény 44/C.§ (2) bekezdésében kapott felhatalmazás alapján eljárva a következőket rendeli el:

**1.§** Körmend Város Önkormányzata Képviselő-testületének a nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló 4/2014. (II. 28.) önkormányzati rendelete 1. melléklete helyébe e rendelet 1. melléklete lép.

**2.§** Ez a rendelet 2024. március 1. napján lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. december …. napján.

**dr. Stepics Anita**

**jegyző**

***1. melléklet a …/2023. (XI. ….) önkormányzati rendelethez***

**A nem közművel összegyűjtött háztartási szennyvíz begyűjtésére vonatkozó közszolgáltatás díja**

A tulajdonos által a közszolgáltató részére fizetendő szolgáltatási díj mértéke: 3.500,- Ft/m3 + Áfa.

**INDOKOLÁS**

**a nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló 4/2014. (II. 28.) önkormányzati rendelet módosításáról szóló ……/2023. (XII. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A vízgazdálkodásról szóló 1995. évi LVII. törvény 44/C. § (2) bekezdésében kapott felhatalmazás alapján az Önkormányzat rendeletet alkotott a nem közművel összegyűjtött háztartási szennyvíz begyűjtésére vonatkozó helyi közszolgáltatásról, melyben a szolgáltatási díj mértéke is meghatározásra került. A rendelet módosítását a szolgáltatási díj emelésének szükségessége indokolja.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet mellékletének, ezáltal a szolgáltatási díj mértékének módosításáról rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.